Igehirdetések kegyelemről, szeretetről és a gyülekezeti egységről VIII.
Szeretni nem puszta szó
1Kor 13,1-13
Lekció: 
A magyar filmtörténet egyik korai nagy alkotása volt az 1931-es „Hyppolit, a lakáj”. A történet egy egyszerű fuvarozó vállalkozóról szól, aki egyik napról a másikra feltör, és gazdag lesz. A jólétet azonban megkeseríti, hogy úrhatnám felesége nagypolgári életet akar élni, és egy grófi lakájt fogad fel. Ám az előkelőséghez több kell a gazdagságnál, a fuvarozó belül továbbra is egyszerű ember marad, aki nem szmokingban akarja enni a vacsorát, és a libasülthöz továbbra is hagymát kíván. Hiába, a pénz önmagában nem tesz előkelővé.
Ehhez hasonlóan a lelki élet terén se tesznek minket a képességek és lelki ajándékok automatikusan naggyá vagy jó szolgává. Az előző alkalommal láttuk, hogy Isten fontos szerepet szán mindenkinek a gyülekezetben. Az Úr minden keresztyént lelki ajándékkal lát el, és azt akarja, hogy ajándékainkkal szolgáljunk egymásnak, és építsük a gyülekezet közösségét. Ám meg kell értenünk, hogy az ajándékok önmagában nem elégségesek. Ettől még nem leszünk Istennek kedves szolgálók. Ahogy Sinclair Ferguson írja: „… szolgálatunk minőségét nem az határozza meg, hogy milyen ajándékaink vannak, hanem hogy milyen emberek vagyunk” (Növekedés a kegyelemben, 74. old.). 
Akkor viszont a kérdésünk így hangzik: mi határozza meg, hogy milyen emberek vagyunk? Mi szükséges ahhoz, hogy ajándékainkkal másoknak szolgálni tudjunk és egymást építsük. Pál apostol válasza az, hogy a szeretet. A szeretet jellemvonása szükséges ahhoz, hogy ajándékainkat ne csak birtokoljuk, hanem használjuk is. A szeretet az a „legkiválóbb út” (1Kor 12,31), amely építi a gyülekezetet.
1. Ajándékok – Szeretet = Semmi
Azt, hogy a szeretet tényleg elengedhetetlen, Pál azon keresztül mutatja meg, hogy mit okoz a hiánya. 

A fejezet első versei sorra vesznek párat a lelki ajándékok közül. Először is a nyelveken szólást. „1Ha emberek vagy angyalok nyelvén szólok is, szeretet pedig nincsen bennem, olyanná lettem, mint a zengő érc vagy a pengő cimbalom.” A következő fejezetből megértjük, hogy Pál miért ezt az ajándékot veszi előre. A nyelveken szólás Korinthusban nagyra tartott ajándék volt, a gyülekezetből többen is rendelkeztek vele. Ám ahelyett, hogy a nyelveket a rendeltetése szerint használták volna, azaz arra, hogy Isten üzenetét más nyelven beszélő hitetetlenekhez vigyék el, sokkal inkább az vált, hogy kitűnjenek vele. Azért beszéltek nyelveken, hogy lenyűgözzenek másokat. Az építő ajándékból büszkeségnövelő képesség lett. Már nem érdekelte őket, hogyan használhatnának másoknak. Mit ér így, ha mindenkinél kiválóbban tudsz nyelveken szólni, de nem a másik épülésére fordítod? Annyit, mintha egy fémlemezt vernél vagy cintányért ütögetnél.
 E két hangszer hangja éles, monoton, a fülnek nem kellemes. Ilyen a szeretet nélküli nyelveken szólás: idegesítő és haszontalan.
„2És ha prófétálni is tudok, és minden titkot és minden tudományt ismerek is…” A prófétálás, titkok tudása és ismeret mind isteni kijelentéshez kapcsolódó ajándékok. Pál végletesen beszél: tegyük fel, hogy mindent tudok: Isten szavát szólom, nincs előttem homályos igerész, sem semmilyen titok a Bibliában – ez már valami, nem? Nem szeretnénk tudni minden igei kérdésünkre a választ? Nem hallgatnánk szívesen egy ilyen tanítót? Mégis, ha szeretet nélkül bírok az ismerettel, ha csak a magam dicsőségét keresem ezzel, ha mások letorkollására használom tudásomat, akkor? Akkor semmi vagyok. Pál nem azt mondja, hogy keveset ér az ilyen tudás, hanem azt mondja: semmit nem ér.
A következő lelki ajándék a hit. „és ha teljes hitem van is, úgy, hogy hegyeket mozdíthatok ki helyükről, szeretet pedig nincsen bennem, semmi vagyok.” Ugyan minden keresztyénnek rendelkeznie kell az Úr Jézusba vetett személyes hittel, ám Isten némelyeket különleges erejű hittel ajándékoz meg. Ez az a mély hit, amely látja, mit szükséges tenni Isten országáért és végig Istenben bízik, hogy azt be is végzi. Milyen hasznos, ha valaki így hisz! – gondolhatnánk. Ám mit mond Pál? Még ha akkora hitem van is, hogy véghez tudom vinni a lehetetlennek tűnőt, akár hegyeket mozdítok ki a helyükről, ám ezt másokra való tekintet nélkül, a saját céljaim megvalósításáért teszem – semmi vagyok, semmit se érek!

Az adakozás ajándéka következik: „ha szétosztom is minden vagyonomat…” Az itt használt görög szó nem egyszeri tettre utal, amikor valaki vagyonát hirtelen szétosztja a szegényeknek. Hanem inkább így fordíthatnánk: ’morzsánként szétoszt’. Ez az ember lassan, apró részletekben adja oda a vagyonát az embereknek, hogy így a lehető legtovább élvezze az emberek dicséretét. De hát mégis szétosztja a vagyonát, ez nagy dolog! – mondhatnánk. Ám Isten máshogy látja. Ha az adakozással a célod az, hogy magadnak nevet szerezz, akkor te már elvetted jutalmadat, és adakozásodból semmi hasznod, semmit se ér.
Végül jön az önfeláldozás: „és testemet tűzre adom is, szeretet pedig nincsen bennem, semmi hasznom abból.” A példában szereplő ember kész mártírhalált halni – ám szeretet itt sincs. Vagyis ez az önfeláldozás csupán az ő hírnevét és hasznát szolgálja. Mit ér, ha úgy szenvedek valamit, hogy mindvégig saját dicsőségem forog a szemem előtt? Semmi hasznom – mondja Pál.
Mi a lényeg mindebből, kedves budapesti gyülekezet? Az, hogy lehetsz nagy képességek birtokában, sőt tehetsz óriási dolgokat – lehetsz ékesszóló, tudhatsz sokat a Bibliáról, végrehajthatsz nagy dolgokat, adakozhatsz, feláldozhatod egészséged, időd, pénzed –, ám ha ebben nincs szeretet, ha nem mások javát keresed, akkor semmire nem mész velük. Mindez érdekes. Hiszen itt nem az önzés klasszikus eseteiről olvasunk, hanem olyanokról, akik sokat tudnak, nagy dolgokat tesznek, akár magukat megtagadják – de mindben a közös az, hogy saját nevükért, önmaguk (titkos) dicséretéért végzik. Ebből azt tanuljuk, hogy a másokkal való viszonyban a szeretet ellentéte a büszkeség. Ha felfuvalkodva, kérkedve teszel dolgokat, szeretetlen vagy.

Ekkor hiába minden. Lehet, hogy mindezekkel ki akarsz tűnni, nevet akarsz magadnak szerezni, ám Isten azt mondja: semmi vagy! Nem döbbenetes az, hogy szolgálatban eltöltött éveket semmissé tesz a szeretetlenség? Nem elgondolkodtató, hogy egy kis szeretet több hasznot hajt, mint önfejű, saját dicsőségedért végzett nagy tettek? Ha ez így van, mit gondoltok, elég nagy dolog a szeretet?
2. Mit tesz a szeretet?

De akkor mi az ellenszer? Nyilván a szeretet – de mi a szeretet? 

„4A szeretet hosszútűrő, jóságos; a szeretet nem irigykedik, a szeretet nem kérkedik, nem fuvalkodik fel, 5nem viselkedik bántóan, nem keresi a maga hasznát, nem gerjed haragra, nem rója fel a gonoszt, 6nem örül a hamisságnak, de együtt örül az igazsággal. 7Mindent elfedez, mindent hisz, mindent remél, mindent eltűr.”

Ha figyeltek, Pál ebben a szakaszban nem mondja meg, mi a szeretet. Nem egy definíciót ad a szeretetre, hanem ami sokkal fontosabb: alkalmazza a szeretet, elmondja, hogy mit tesz a szeretet. Ezen keresztül tanítja nekünk azt, hogy a szeretet a cselekvésben mutatkozik meg. A szeretetről nem beszélni kell, nem magasröptű előadásokat kell tartani vagy eszmecserét folytatni – a szeretetet tenni kell. Nem az a szeretet, hogy elmondom: „Szeretlek!”, hanem az, hogy úgy cselekszem, hogy azzal a javadat keresem. 
Mit tesz akkor a szeretet? Tizenöt elemből álló listát találtok a 4-7. versekben. A lista elején pozitív megállapítások vannak (milyen a szeretet), majd negatívak (mit nem tesz a szeretet), majd megint pozitívak (mit tesz). Ebből is látjátok, hogy a szeretet „kétélű kard”: vannak dolgok, amiket tesz, és vannak, amitől tartózkodik, amiben önuralmat gyakorol. A könnyebb áttekinthetőség kedvéért a tizenöt tulajdonságot négy csoportba soroltam.
A szeretet önzetlen. A szeretet jóságos – mondja a Szentírás, amit fordíthatnánk úgy is, hogy a szeretet kedves. Vagyis a másokkal való viszonyban a szeretet a másik javát keresi. Nem az érdekli, hogy mi szolgálja az „én” javát, hanem az, hogyan lehet hasznos másoknak. Emiatt képes önuralmat és önfegyelmet gyakorolni. Nem viselkedik bántóan, nem kegyetlen – hanem figyelembe veszi azt, hogy tettének milyen hatása van a másikra. Vagyis a szeretet gondolkozik, mi bántja és mi nem a másikat.
A szeretet önzetlen, a szerető ember világának közepén nem önmaga áll. Ez az, amiért a szeretet nem gerjed haragra könnyen. Ezzel ellentétben az önző ember indulatos, és nem fogja vissza a haragját. Képes apró dolgokon is felháborodni – miért? Mert a figyelem nem mindig őrá összpontosul, a dolgok nem mindig úgy történnek, ahogy ő szeretné. Ezzel ellentétben a szeretet nem önmagára koncentrál, nem a maga sérelmeit emlegeti. Még ha mellőzik is vagy sérelem éri is, nem lesz keserű. Szívében nem készít feljegyzést a bántásairól, nem húz strigulákat, és nem vágja újra és újra a másik arcába a nehezteléseit, ha egyszer már azt megbeszélték. A szeretet keresi a megbékélést, és ha a megbocsátás megtörtént, nem hozza újra fel a témát. Hiszen nem az a cél, hogy ő a haragját vagy bosszúját kitöltse, hanem az, hogy a másik javát keresse.
A szeretet alázatos. A szeretet alázatos. Nem irigykedik másokra, hogy ők jobb adottságokkal, könnyebb élethelyzettel vagy kívánatos javakkal rendelkeznek. Nem féltékeny mások eredményeire. Nem úgy él, hogy magát állandóan másokhoz viszonyítja – és ha magában többet talál, akkor felfuvalkodik, ha kevesebbet, akkor elcsügged és irigykedik. A szeretet nem büszke. Nem kérkedik mások előtt, nem törekszik arra, hogy mások kritizálásával vagy ócsárolásával tűnjön fel jobb színben. Mert nem az érdekli, hogy mit gondolnak róla mások. De az alázatosság nemcsak külső álca, hanem a szívében is úr. Önmagát sem dicsérgeti, nem fuvalkodik fel eredményeivel. Kerüli a versengéshez vezető helyzeteket, és leállítja büszke gondolatait. 
William Carey-ről, a híres indiai misszionárius pályáját vargaként kezdte. Főleg cipőket javított, esetleg egyszerűbb lábbeliket készített. Isten majd innen hívta el, hogy India misszionáriusa legyen. Feljegyezték, hogy röviddel Indiába való megérkezése után egy fogadásra hívták meg. Sokan lenézték és megvetették őt. Az asztaltársaságnál valaki meg akarta alázni Careyt, így hangosan a következőt kérdezte: „Úgy tudom, Mr. Carey, hogy ön valaha cipészként dolgozott.” Carey így válaszolt: „Nem, uram, nem voltam cipész, csupán csak egy varga.” A szeretet nem a maga hírnevével van elfoglalva.

A szeretet igazságszerető. A szeretet tovább nem függetleníthető az igazságtól. Nem örül a hamisságnak, azaz nem leli kedvét abban, ami ellenkezik Isten törvényével. Nem találja viccesnek a kegyetlenséget és gonoszságot. Hanem inkább szomorkodik a közömbösségen, a bosszúálláson, az élcelődésen – még akkor is, ha éppen az ellenségét bántják.
Viszont az igazsággal együtt örül. A szeretet nem függetleníthető a Bibliában kijelentett igazságtól. Nem legyint még akkor sem, ha „nem üdvösség kérdésről” van szó, hanem hű a Szentíráshoz az apró dolgokban is. A szeretet szereti és tanulmányozza Isten Igéjét. A szeretet örül, amikor Isten igazsága tért nyer – még akkor is, ha ez nem az ő szolgálatán keresztül történik.
A szeretet tartós. Végül pedig a szeretet tartós. Nem törékeny, hanem kitart sokáig a nehezebb helyzetekben is. Éppen ezért türelmes, elviseli a bántást, és nem adja fel könnyen. Mindent hisz és mindent remél, azaz törekszik a legjobbat gondolni a másikról, amíg csak biztos bizonyíték nincs az ellenkezőjére. Ha valami negatívat hall valakiről, nem fogadja el egyből. A szeretet továbbá nem pletykás. Nem ad tovább bizonytalan információt, mint ahogy elfedez mindent – ha csak ez nem megy az igazság rovására. Felhozza a bűnt és szembesít, ha szükséges, de annyira diszkréten teszi ezt, amennyire csak lehet. Nem leli örömét a másik szennyesének kiteregetésében.
A szeretet így cselekszik, kedves budapesti gyülekezet. Nos, akkor mi a teendő? Tűrjük fel az ingujjunkat, és álljunk neki szeretni? Csak úgy nem fog menni. Ha végiggondolod, a lista elég elcsüggesztő. Ki képes így szeretni?

Azonban ha emlékeztek, a szeretet nemcsak itt fordul elő a Szentírásban. A Gal 5,22-ben a szeretet a Lélek gyümölcseként van említve. Mit mond ez? Hogy a szeretetet nem mi erőszakoljuk ki magunkból, hanem a Szentlélek munkálja bennünk! Saját erőből nem megy, de a Lélek ereje által igen!
Hogyan? János első levele erről beszél. „7Szeretteim, szeressük egymást, mert a szeretet Istentől van, és mindaz, aki szeret, Istentől született, és ismeri Istent. 8Aki nem szeret, nem ismerte meg Istent, mert Isten szeretet.” (1Jn 4,7-8) A mi szeretetünk Isten szeretetével kezdődik. Ahhoz, hogy szeressünk, először Isten szeretetét kell megértenünk. „9Abban nyilvánult meg Isten irántunk való szeretete, hogy az ő egyszülött Fiát küldte el Isten a világra, hogy éljünk általa. 10Nem abban van a szeretet, hogy mi szerettük Istent, hanem hogy ő szeretett minket, és elküldte az ő Fiát engesztelő áldozatul a mi bűneinkért.” (1Jn 4,9-10) A szeretet abban van, ahogyan Isten szeretett minket. Ő volt az, aki nem mocskos bűneinkre és szeretetlenségünkre nézett, hanem látva azokat mégis elküldte Egyszülött Fiát, hogy Ő meghaljon értünk, és megbékítsen Magával. Isten szeretete az, hogy Ő minket teljesen tökéletesnek elfogad az Úr Jézus érdeméért. Isten szeretete az, hogy bár mi nem tudunk szeretni, Ő mégis békességet és örök boldogságot kínál. Isten szeretete az, hogy úgy tekint ránk, mint szeretett Fiára – amikor ránk néz, Krisztust látja, mert mindenki, aki hisz, az Isten gyermekévé lett Jézus Krisztus által. Először ezt a szeretetet kell megértenünk. Először ebben a szeretetben kell megfürödnünk. Először élvezd azt, és gyönyörködj abban, hogy Krisztusért Isten szeretett gyermeke vagy!
Ez a szeretet reménységet ad nekünk, hogy Istentől nem szakadunk el, bármennyire is képtelenek vagyunk a szeretetre. Azonban Ő mégis szeretetre akar formálni minket. Istennek van hatalma a mi szeretetlen szívünket átformálni. A Szentlélek kitölti a szívünkbe Isten szeretetét, így képessé tesz szeretni (Róm 5,5)

Hová menj tehát? Kitől kérj segítséget? Istentől, Krisztustól és a Szentlélektől! Az isteni szeretet a tökéletes modellje az embertársi szeretetnek. Krisztusért kell szeretnünk, és úgy kell szeretnünk, ahogy Ő szeretett minket. Tűrd hát fel az ingujjad? Előre? Bizonyos értelemben igen. Isten most tanít a szeretet alkalmazásáról. Gondold végig, amiben változnod kell – de nem az erődből, hanem Krisztus szeretetétől szomjadat oltva, jóllakatva. Ő szeret, és azt akarja, hogy te is szeress. Ő ad erőt, tehát előre!

3. A szeretet a legnagyobb
Meg kell értenünk, kedves budapesti gyülekezet, hogy Isten azt akarja, hogy ez a szeretet jellemezzen minket. A szeretet soha nem múlik el, mert olyan jellemvonás, amire az örökkévalóságban is szükségünk lesz. Sőt, a három fő keresztyén erény, a hit, remény és szeretet közül is a legnagyobb a szeretet. Mert a(z isteni) szeretet ad hajtóerőt a hitnek és a reménynek is. A szeretetet nem lehet „megúszni” a keresztyénségben. 

Kedves budapesti gyülekezet, tudom, hogy sokszor rosszul használják a szeretetet a mai világban. A tolerancia szinonimájaként tekintenek rá, függetlenítve Isten szeretetétől vagy mintha a szeretet nem lenne Isten igazságához kötve. Azonban ne essünk a másik végletbe, ne gondoljuk, hogy a szeretet nem is annyira fontos! Nem, a szeretet nélkül a tudásunk, ajándékaink, szolgálatunk semmit sem ér!
Volt egy érdekes pont az egyháztörténelemben. A XVII. században Angliában nagyon keményen üldözték az államegyháznak térdet nem hajtó kálvinista puritánokat. Annyira rosszá vált a helyzet, hogy a puritánok egy csoportja jobbnak látta, hogy a nemrég felfedezett Észak-Amerikában keres új hazát. Azonban ők nem csupán menekülni akartak – hanem azzal a céllal mentek oda, hogy egy olyan közösséget építsenek, amely példaként szolgálhat a világban. Vezetőjük, John Winthrop már előre gondolkozott azon, hogyan lehetne felépíteni ott a társadalmat. A fő összekötő erőt a szeretetben látta:
„A keresztyének közti szeretet valóság, és nem képzelet. … Közösség vagyunk, Krisztus tagjainak valljuk magunkat, és így úgy kell tekintetnünk magunkra, mint akiket a szeretet köteléke köt össze. Vagyis ez a helyzet Isten és közöttünk: szövetséget kötünk Vele e feladatra. … E célért egy emberként kell összekovácsolódnunk e feladat során. Örülnünk kell egymásnak, a másik állapotát a magunkénak kell éreznünk, együtt örülnünk, együtt gyászolnunk, együtt dolgoznunk és szenvednünk – mindig szemünk előtt tartva a mi feladatunkat és közösségünket, mint ugyanazon test tagjai. Így kell megtartanunk a Lélek egységét a béke kötelékében. Olyanok leszünk, mint a hegyen épített város. Az emberek szemei rajtunk vannak.”

Kedves budapesti gyülekezet, e szavakat nekünk is el kell tudnunk mondani. Mi is Krisztus testének tagjai vagyunk. Mi is egy célért, egy feladatért élünk. A világ szeme rajtunk van. Ha a szeretet, a gyakorlatban megjelenő, önzetlen, alázatos, igazságszerető, tartós szeretet nem köt össze, kudarcot vallunk. Ugye nem akarunk? Kívánom, hogy Krisztus erejéből tudjuk szeretni egymást. Ámen!
� A cimbalom-nak fordított ókori hangszer nem a mai húros hangszerre hasonlít, inkább egy cintányérra: � HYPERLINK "http://hu.wikipedia.org/wiki/Cimbalom#A_hangszern.C3.A9v" �http://hu.wikipedia.org/wiki/Cimbalom#A_hangszern.C3.A9v� 


� � HYPERLINK "http://bible.org/illustration/william-carey" �http://bible.org/illustration/william-carey� 


� Idézi: Peter Marshall and David Manuel: The Light and the Glory, 161-162. old.








5

